	Na temelju članka 31. Statuta Općine Legrad („Službeni glasnik Koprivničko-križevačke županije“ broj 5/13, 2/18. i 19/18), Općinsko vijeće Općine Legrad na 25. sjednici održanoj 11. srpnja 2019., donijelo je

PRAVILNIK
o stipendiranju učenika srednjih škola s područja
Općine Legrad


I. OPĆE ODREDBE

Članak 1.

	Ovim Pravilnikom o stipendiranju učenika srednjih škola s područja Općine Legrad (u daljnjem tekstu: Pravilnik) propisuju se uvjeti, postupak i kriteriji za dodjelu stipendija učenicima srednjih škola s područja Općine Legrad (u daljnjem tekstu: Općina) te prava i obveze korisnika stipendije.
	Pojmovi koji se koriste u ovom Pravilniku, a imaju rodno značenje, bez obzira na to koriste li se u ženskom ili muškom rodu, obuhvaćaju na jednak način ženski i muški rod.


II. UVJETI ZA DODJELU I VISINA STIPENDIJA

Članak 2.

	Stipendije se dodjeljuju učenicima srednjih škola koji su državljani Republike Hrvatske i imaju prebivalište na području Općine i to u neprekinutom trajanju od najmanje jedne godine prije objave natječaja. 
	Za dodjelu stipendije mogu se natjecati svi redoviti učenici srednjoškolskih obrazovnih programa (u daljnjem tekstu: učenici).

Članak 3.

	Sredstva za stipendije učenicima osiguravaju se u Proračunu Općine.
	Vrstu i broj stipendija za svaku školsku godinu određuje Općinsko vijeće Općine Legrad (u daljnjem tekstu: Općinsko vijeće), ovisno o iznosu koji je osiguran za tu namjenu u Proračunu Općine, a na prijedlog općinskog načelnika Općine Legrad  (u daljnjem tekstu: općinski načelnik).

Članak 4.

	Stipendije učenicima dodjeljuju se za sljedeće tri kategorije:
	A – stipendije za nadarene učenike,
	B -  stipendije za učenike po socijalnom kriteriju,
	C – stipendije za učenike koji se školuju za deficitarna zanimanja.

	Učenici mogu podnijeti zahtjev za stipendiju samo u jednoj kategoriji.



Članak 5.

	Visina stipendije koja se dodjeljuje za kategoriju A iznosi 300,00 kuna mjesečno.
	Visina stipendije koja se dodjeljuje za kategoriju B iznosi do visine troškova smještaja učenika u učenički dom, najviše do 700,00 kuna mjesečno, a u slučaju da učenik nije smješten u dom, visina stipendije iznosi 300,00 kuna mjesečno. 
	Visina stipendije koja se dodjeljuje za kategoriju C iznosi 300,00 kuna mjesečno.

Članak 6.

	Pravo podnošenja zahtjeva u kategoriji A imaju učenici s prosjekom ocjena za prethodni razred srednje škole, odnosno za osmi razred osnovne škole od  najmanje 4,50.
	Pravo podnošenja zahtjeva u kategoriji B imaju učenici s prosjekom ocjena za prethodni razred srednje škole, odnosno za osmi razred osnovne škole od najmanje 2,80. 
	Pravo podnošenja zahtjeva u kategoriji C imaju učenici s prosjekom ocjena za prethodni razred srednje škole, odnosno za osmi razred osnovne škole od najmanje 2,80.    

III. POSTUPAK ZA DODJELU STIPENDIJA

Članak 7.

	Stipendije se dodjeljuju putem javnog natječaja za dodjelu stipendija učenicima srednjih škola s područja Općine (u daljnjem tekstu: Natječaj).
	Natječaj iz stavka 1. ovoga članka raspisuje općinski načelnik za tekuću školsku godinu, najkasnije do 30. rujna tekuće godine.
	Natječaj se objavljuje na oglasnoj ploči i službenoj mrežnoj stranici Općine.   
	
Članak 8.

	Natječaj iz članka 7. ovog Pravilnika sadrži:
· kategorije stipendija iz članka 4. ovog Pravilnika za koje se javni natječaj raspisuje,
· uvjete i kriterije za dodjelu stipendije,
· popis dokumentacije koja se prilaže zahtjevu,
· naziv tijela kojem se podnosi zahtjev,
· vrijeme trajanja natječaja, rok u kojem će se objaviti i mjesto na kojem će biti objavljeni rezultati natječaja.

Članak 9.

	Zahtjev za stipendiju iz članka 6. ovog Pravilnika podnosi se na propisanom obrascu koji izdaje Jedinstveni upravni odjel Općine Legrad (u daljnjem tekstu: Jedinstveni upravni odjel), a koji se obvezno objavljuje u prilogu natječaja i može se preuzeti na službenoj mrežnoj stranici Općine i u Jedinstvenom upravnom odjelu.

Članak 10.

	Uz zahtjev iz članka 6. ovog Pravilnika prilaže se sljedeća dokumentacija – vrijedi za sve tri (3) kategorije stipendija:
1. preslika osobne iskaznice ili domovnice,
2. potvrda srednje škole o statusu redovitog učenika,
3. preslika svjedodžbe osmog razreda osnovne škole odnosno zadnjeg završenog razreda srednje škole,
4. izjavu podnositelja zahtjeva da ne prima stipendiju ili novčanu pomoć po drugoj osnovi.

	Uz dokumentaciju iz stavka 1. ovoga članka, zahtjevu se prilaže i posebna dokumentacija, ovisno o kategoriji za koju se podnosi zahtjev za stipendijom i to:
1) za kategoriju A – stipendija za nadarene učenike:
· dokaze o postignutim pojedinačnim uspjesima na županijskim, regionalnim, državnim ili međunarodnim natjecanjima u znanju – sve iz sustava agencija ministarstva nadležnog za školstvo, za zadnje godine završenog školovanja,
· ostalu dokumentaciju kojom se dokazuju posebnosti u kućanstvu podnositelja zahtjeva.

2) za kategoriju B – stipendija za učenike po socijalnom kriteriju:
· izjavu o članovima kućanstva,
· službene potvrde o prihodima svih članova kućanstva u posljednja tri mjeseca koja prethode mjesecu objave natječaja na mrežnoj stranici Općine,
· ostalu dokumentaciju kojom se dokazuju otežavajuće okolnosti položaja kućanstva prema kriterijima iz ovog Pravilnika.

3) za kategoriju C – stipendija za učenike koji se školuju za deficitarna zanimanja:
· dokaze o postignutim pojedinačnim uspjesima na županijskim, regionalnim, državnim ili međunarodnim natjecanjima u znaju – sve iz sustava agencija ministarstva nadležnog za školstvo, za zadnje godine završenog školovanja,
· ostalu dokumentaciju kojom se dokazuju posebnosti u kućanstvu podnositelja zahtjeva.

Članak 11.

	Rok za podnošenje zahtjeva iznosi 15 dana od dana objave natječaja na mrežnoj stranici Općine, a u postupak obrade uzimaju se samo zahtjevi kojima je priložena sva tražena dokumentacija.

Članak 12.

	Zahtjev za dodjelu stipendije razmatra Povjerenstvo za stipendije (u daljnjem tekstu: Povjerenstvo) koje imenuje Općinsko vijeće, a sastoji se od predsjednika i četiri člana.
	Mandat članova Povjerenstva poklapa se s mandatom članova Općinskog vijeća.
	Administrativne i druge poslove za potrebe Povjerenstva obavlja Jedinstveni upravni odjel.

Članak 13.

	Povjerenstvo zaprima i obavlja otvaranje primljenih zahtjeva, utvrđuje kompletiranost priložene dokumentacije, te sastavlja prijedlog liste reda prvenstva za dodjelu stipendije i istu upućuje općinskom načelniku na razmatranje i donošenje Odluke o dodjeli učeničkih stipendija u tekućoj školskoj godini. 
	Povjerenstvo posebnim zaključkom utvrđuje postupanje sa zahtjevima koji su nepotpuni ili koji su dostavljeni po isteku roka za dostavu zahtjeva. 
	Takvi zahtjevi se ne upućuju u daljnji postupak i o tome se obavještava podnositelj u roku od 8 dana.
	Odluka o dodjeli učeničkih stipendija i lista reda prvenstva objavljuju se na mrežnoj stranici Općine.  

IV. KRITERIJI ZA DODJELU STIPENDIJA

Članak 14.

	Kriteriji za dodjelu stipendija u kategoriji A su sljedeći:
1) uspjeh u prethodnom obrazovanju,
2) natjecanja,
3) posebnosti u kućanstvu podnositelja zahtjeva.

1) Broj bodova prema kriteriju uspjeha u prethodnom obrazovanju utvrđuje se na slijedeći način:
		
	Uspjeh u učenju prethodne školske godine
	Broj bodova

	4,50 – 4,60
	5 

	4,61 – 4,70
	10 

	4,71 – 4,85
	20 

	4,86 – 4,99
	30 

	5,00
	35 



2) Broj bodova prema kriteriju natjecanja utvrđuje se na slijedeći način:

	Razina natjecanja
	Osvojeno mjesto
	Broj bodova

	županijsko
	1. mjesto
	5

	
	2. mjesto
	4

	
	3. mjesto
	3

	regionalno
	1. mjesto
	8

	
	2. mjesto
	7

	
	3. mjesto
	6

	državno
	bez obzira na osvojeno mjesto
	10

	međudržavno
	bez obzira na osvojeno mjesto
	20


 
3) Broj bodova prema kriteriju posebnosti u kućanstvu podnositelja zahtjeva utvrđuju se na slijedeći način:

	Kategorije
	Bodovi

	1.djeca smrtno stradalih hrvatskih branitelja iz Domovinskog rata i djeca zatočenih ili nestalih hrvatskih branitelja iz Domovinskog rata
	
20

	2.djeca bez odgovarajuće roditeljske skrbi
	20

	3.djeca civilnih invalida sa 80% i više posto oštećenja organizma
	15

	4.djeca hrvatskih ratnih vojnih invalida iz Domovinskog rata
	15

	5.djeca samohranih roditelja
	10

	6.djeca s teškoćama u razvoju u obitelji (dokaz: rješenje nadležnog tijela)
	10

	7.ostali članovi obitelji koji se školuju (po djetetu)
	5



Članak 15.

	Kriteriji za dodjelu stipendija u kategoriji B su sljedeći:
1) uspjeh u prethodnom obrazovanju,
2) prihodi kućanstva,
3) dodatne otežavajuće okolnosti materijalnog položaja obitelji.

	Učenici iz obitelji čiji je mjesečni prihod po članu obitelji veći od 3.000,00 kuna nemaju pravo podnositi  zahtjev za dodjelu stipendije u ovoj kategoriji. 
	Ukoliko učenik iz te obitelji podnese zahtjev za dodjelu stipendije prema ovoj kategoriji isti će se odbiti.
  
1) Broj bodova prema kriteriju uspjeha u prethodnom obrazovanju utvrđuje se na slijedeći način:
		
	Uspjeh u učenju prethodne školske godine
	Broj bodova

	2,80 – 3,50
	5

	3,51 – 4,00
	10

	4,01 – 4,50
	20

	4,51 – 4,99
	30

	5,00
	35



2) Broj bodova prema kriteriju prihoda kućanstva utvrđuje se na slijedeći način:

	Prosječni prihod po članu obitelji mjesečno
	Broj bodova

	do 1.500,00 kuna
	45 

	od 1.501,00 do 2.000,00 kuna
	35 

	od 2.001,00 do 2.500,00 kuna
	25 

	od 2.501,00 do 3.000,00 kuna
	10 

	više od 3.000,00 kuna
	0



	Na osnovi podataka o članovima kućanstva (pisana izjava uz zahtjev) i dokumentacije o svim prihodima tog kućanstva, izračunava se prihod po članu kućanstva i isti se boduje.
	Kao mjesečni prihod članova kućanstva smatraju se prihodi koje članovi kućanstva ostvaruju iz plaće, mirovine ili drugih vrsta prihoda (poljoprivrede, obrta i slično).
	U prihod kućanstva uključuje se i učenička odnosno studentska stipendija ukoliko već netko u kućanstvu istu ostvaruje. 
	Prihodi kućanstva koji se ostvaruju po nekom od kriterija u skladu s važećim Zakonom o socijalnoj skrbi (npr. dječji doplatak, tuđa pomoć i njega i sl.) ne ulaze u prihode kućanstva. 
	Prihodi kućanstva u smislu kriterija iz ovog Pravilnika utvrđuju se sukladno zakonu kojim se regulira socijalna skrb.


	
3) Broj bodova prema dodatnim otežavajućim okolnostima materijalnog položaja obitelji utvrđuje se na slijedeći način:

	Dodatne otežavajuće okolnosti materijalnog
položaja obitelji
	Broj bodova

	1.Ako učenik ili kućanstvo u kojem učenik živi ostvaruje pravo  na zajamčenu minimalnu naknadu
	20

	2. Djeca smrtno stradalih hrvatskih branitelja iz Domovinskog rata i djeca zatočenih ili nestalih hrvatskih branitelja iz Domovinskog rata
	15

	3. Djeca  bez odgovarajuće roditeljske skrbi
	15

	4. Djeca civilnih invalida sa 80% i više oštećenja organizma
	10

	5. Djeca hrvatskih vojnih invalida iz Domovinskog rata
	10

	6. Djeca samohranih roditelja
	10

	7. Djeca s teškoćama u razvoju u obitelji
(dokaz: rješenje nadležnog tijela)
	10


	
Članak 16.

	 Kriteriji za dodjelu stipendija u kategoriji C su sljedeći:
1) uspjeh u prethodnom obrazovanju,
2) natjecanja,
3) posebnosti u kućanstvu podnositelja zahtjeva.

1) Broj bodova prema kriteriju uspjeha u prethodnom obrazovanju utvrđuje se na slijedeći način:
		
	Uspjeh u učenju prethodne školske godine
	Broj bodova

	2,80 – 3,50
	5

	3,51 – 4,00
	10

	4,01 – 4,50
	20

	4,51 – 4,99
	30

	5,00
	   35



2) Broj bodova prema kriteriju natjecanja utvrđuje se na slijedeći način:

	Razina natjecanja
	Osvojeno mjesto
	Broj bodova

	županijsko
	1. mjesto
	5

	
	2. mjesto
	4

	
	  3. mjesto
	3

	regionalno
	1. mjesto
	8

	
	2. mjesto
	7

	
	3. mjesto
	6

	državno
	bez obzira na osvojeno mjesto
	10

	međudržavno
	bez obzira na osvojeno mjesto
	         20


 



3) Broj bodova prema kriteriju posebnosti u kućanstvu podnositelja zahtjeva utvrđuju se na slijedeći način:

	Kategorije
	Bodovi

	1.djeca smrtno stradalih hrvatskih branitelja iz Domovinskog rata i djeca zatočenih ili nestalih hrvatskih branitelja iz Domovinskog rata
	
20

	2.djeca bez odgovarajuće roditeljske skrbi
	20

	3.djeca civilnih invalida sa 80% i više posto oštećenja organizma
	15

	4.djeca hrvatskih ratnih vojnih invalida iz Domovinskog rata
	15

	5.djeca samohranih roditelja
	10

	6.djeca s teškoćama u razvoju u obitelji (dokaz: rješenje nadležnog tijela)
	10

	7.ostali članovi obitelji koji se školuju (po djetetu)
	5



Članak 17.

 	Ako dva ili više podnositelja zahtjeva u istoj kategoriji imaju jednak broj bodova, prednost imaju oni kandidati koji imaju viši prosjek ocjena po osnovi uspjeha u učenju, a ukoliko i  po ovom kriteriju imaju isti broj bodova tada prednost ostvaruje kandidat koji ima više bodova po osnovi prihoda kućanstva.  

Članak 18.

	Ukoliko u postupku natječaja iz jednog kućanstva sudjeluju dva ili više učenika u istoj kategoriji, izuzev za kategoriju stipendija B – stipendije za učenike po socijalnom kriteriju, pravo na stipendiju, u pravilu ostvaruje samo jedan učenik iz istog kućanstva koji je ostvario ukupno veći broj bodova.

Članak 19.

	Povjerenstvo, na temelju kriterija iz ovog Pravilnika vrši bodovanje i sastavlja prijedlog liste reda prvenstva po kategorijama stipendija, na način da se podnositelju zahtjeva s najvećim brojem bodova dodjeljuje redni broj 1 na listi.
	Pravo na stipendiju ostvaruju podnositelji zahtjeva od rednog broja 1 na listi reda prvenstva do rednog broja koji odgovara broju stipendija koji se dodjeljuje.
	U roku od 8 dana od dana objave Odluke o dodjeli studentskih stipendija i liste reda prvenstva na mrežnoj stranici Općine, podnositelji zahtjeva imaju pravo prigovora općinskom načelniku. Odluka općinskog načelnika o prigovoru je konačna.
  	Ako podnositelj zahtjeva koji je ostvario pravo na stipendiju odustane od stipendije, pravo na stipendiju ostvaruje podnositelj zahtjeva koji je prvi ispod crte na listi reda prvenstva.

V. PRAVA I OBVEZE KORISNIKA STIPENDIJE

Članak 20.

	Na osnovi Odluke o dodjeli stipendije, Općina s korisnicima stipendija sklapa ugovore o stipendiranju.
	Ugovor o dodjeli stipendije potpisuju u ime korisnika stipendije učenik kojemu je dodijeljena stipendija i njegov roditelj ili staratelj, a u ime Općine općinski načelnik.
	Ugovor iz stavka 2. obavezno sadrži:
· naziv ugovornih strana,
· iznos visine odobrene stipendije,
· obrazovni profil za koji je stipendija odobrena (naziv škole koju korisnik pohađa),
· razdoblje za koje je stipendija odobrena,
· dinamiku isplate stipendije,
· obvezu vraćanja primljenih iznosa stipendije, sukladno članku 22. ovog Pravilnika,
· klauzulu o solidarnoj odgovornosti potpisnika za ugovorene obveze,
· klauzulu kojom roditelj – staratelj bespogovorno prihvaća obvezu vraćanja isplaćenih sredstava u skladu s odredbama ovog Pravilnika, odnosno ugovora o stipendiranju, iz svih raspoloživih prihoda kućanstva,
· ostale kriterije, obveze i prava ugovornih strana,
· klauzulu o jednostranoj promjenjivosti iznosa stipendije bez potrebe sklapanja dodataka ugovoru o stipendiranju, sukladno odluci Općinskog vijeća o smanjenju ili povećanju iznosa stipendije.  

Članak 21.

	Stipendije učenicima srednjih škola isplaćuju se od početka pa do kraja nastavne godine u 10 mjesečnih anuiteta.

Članak 22.

	Stipendije učenicima dodjeljuju se za jednu školsku godinu i u pravilu su bespovratne, osim u slučaju kada učenik tijekom školovanja svojevoljno prekine školovanje.
	Obveza vraćanja za slučaj iz stavka 1. ovoga članka iznosi cjelokupan iznos primljenih stipendija sa zakonskom zateznom kamatom, računato od isplate svakog pojedinog iznosa stipendije sve do povrata. 
	Nastanak obveze vraćanja, iznos i rok podmirenja obveze utvrđuje se korisniku posebnim aktom općinskog načelnika. 
	Povrat stipendije osigurava se zadužnicom koju ovjerava roditelj – staratelj učenika. 

Članak 23.

	Odredbe o vraćanju stipendija iz članka 22. ovog Pravilnika ne primjenjuju se u slučaju nastanka izvanrednih okolnosti koje ne ovise o volji primatelja stipendije, kao što su slučaj trajnog gubitka radne sposobnosti korisnika stipendije ili u slučaju njegove smrti.
	Po nastanku okolnosti iz stavka 1. ovoga članka, učenik ili njegov roditelj – staratelj dužni su odmah pisano izvijestiti općinskog načelnika, uz obvezan prilog dokumentacije kojom se dokumentiraju navodi o izvanrednim okolnostima. O svim slučajevima općinski načelnik donosi rješenje.

Članak 24.

	Protiv svih rješenja općinskog načelnika donesenih temeljem ovog Pravilnika, podnositelji zahtjeva i korisnici stipendija imaju pravo prigovora općinskom načelniku u roku od 15 dana od dana primitka rješenja.
	Eventualni sporovi, a naročito u svezi primjene i ispunjavanja obveze korisnika stipendije iz članka 21. ovog pravilnika rješavat će se sporazumno ili putem nadležnog suda.

Članak 25.

	Jedinstveni upravni odjel dužan je pratiti tijek školovanja učenika i za svakog učenika voditi posebnu evidenciju za cijelo vrijeme primanja stipendije, te izvještavati općinskog načelnika o svim okolnostima bitnim za stipendiranje učenika.

VI. ZAVRŠNA ODREDBA

Članak 26.

	Ovaj Pravilnik stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE LEGRAD


KLASA: 604-01/19-01/02
URBROJ: 2137/10-19-3
Legrad, 11. srpnja 2019.


                                                                                                             PREDSJEDNICA:
                                                                                                           Snježana Kuzmić v.r.

